ལོ་ངོ་དུ་མའི་རིང་ལ་བྱིས་པའི་སློབ་གསོའི་སྐོར་ལ་དོ་སྣང་ཙམ་མ་ཡིན་པར་དེའི་སྐོར་གྱི་ལས་ཀ་གང་ནུས་ཤིག་བྱས་ཡོང་བའི་ཁྲོད་ཀྱི་དཀའ་ངལ་གཅིག་ནི།ང་ཚོར་བྱིས་པའི་བློ་ཁ་དང་འཚམས་པའི་དཔེ་དེབ་མེད་པ་མ་ཟད།དེའི་སྐོར་ལ་དོ་སྣང་བྱེད་མཁན་ཡང་མེད་པས་ཐབས་ཟད་འུ་ཐུག་དང་བཅས་ཡིག་ངོར་ཕབ་པའི་གནའ་སྒྲུང་རེ་ཟུང་དང་།བྱིས་པའི་ཀློག་དེབ་བོད་འགྱུར་མ་འགའ་རེ་ཡོད་པ་དག་ཐབས་འཚོལ་བྱེད་པ་སོགས་ལ་ཧུར་བརྩོན་མི་དམན་པ་བྱས་པ་དེ་ལྟར་ན་ཡང་།མང་པོ་ཞིག་ལག་ཏུ་མ་སོན།ལྷ་སའི་ཕྱོགས་ནས་རྩོམ་སྒྲིག་གནངས་པའི་དཔེ་དེབ་རེ་ཟུང་མཐོང་བ་ལྟར་འདྲ་རིས་ཀྱི་ནང་དོན་དང་ཡི་གེའི་མང་ཉུང་ཤིན་ཏུ་རན་པར་འདུག་ན་ཡང་ཕལ་སྐད་ཀྱི་དབང་བཙན་པར་བྱས་འདུག་པས་ཨ་མདོའི་ཕྱོགས་ནས་བེད་སྤྱོད་བྱེད་བདེ་མ་བྱུང་།ཀུན་ལ་ཡོད་པའི་དཀའ་ངལ་འདི་ཉིད་རང་ཉིད་སྒེར་གྱི་སེམས་ངལ་ལྟ་བུ་ཞིག་ཏུ་གྱུར་ཏེ།ནུབ་གླིང་གི་བྱིས་སྒྲུང་རྩོམ་པ་པོ་གྲགས་ཅནསུའུདང་ཁྲོམ་མེསོགས་ཀྱི་དཔེ་དེབ་རེ་ཟུང་ཐབས་འཚོལ་གྱིས་བོད་ཡིག་ཏུ་བསྒྱུར་རྒྱུ་བྱས་ན་ཡང་སློབ་གྲྭ་ཚོགས་དུས་རིང་ལས་བྲེལ་ཆེ་བ་དང་།གུང་གསེང་སོགས་ཀྱི་སྐབས་སུ་སྒྱིད་ལུག་གི་དབང་དུ་འཕྱན་ཏེ་ལས་ཀ་དེ་ཐོག་མའི་དམིགས་ཡུལ་ལྟར་གྱི་དུས་ཚོད་ལྟར་ཡོངས་སུ་མ་འགྲུབ་པར་ད་དུང་ཡིད་ཕངས་ནས་ཡོད་ཀྱང་།ལས་ཀ་དེ་སེམས་ནས་ཡོངས་སུ་འབོར་མ་ཐུབ་པར་ལུས།